U tjednu od 27. do 31. siječnja u našoj školi održan je preventivni projekt **„Edukacija djece o sigurnom i odgovornom ponašanju u prometu“**, financiran sredstvima Ministarstva znanosti, obrazovanja i mladih.

Projekt je provodio vanjski suradnik, **mag. ing. traff. Mirko Bilanović** iz obrta **PETRUS PROJEKTI**, a sudjelovalo je **226 učenika** iz prvih, drugih, trećih i četvrtih razreda, zajedno sa svojim učiteljima.

Program je bio podijeljen u dva dijela. U prvom dijelu, kroz **PowerPoint prezentaciju**, učenicima su prikazane svakodnevne prometne situacije s kojima se mogu susresti. Razgovaralo se o važnim pitanjima, neka od pitanja su:

* Kako se sigurno kretati nogostupom i cestom bez nogostupa?
* Kako pravilno zaobići vozila parkirana na nogostupu ili pješačkoj stazi?
* Koje su opasnosti korištenja mobitela i slušalica u prometu?
* Zašto je važno ne ometati vozača tijekom vožnje?
* Kako sigurno prijeći željezničku prugu i pješački prijelaz?
* Zašto je potrebno dvaput pogledati lijevo prije prelaska ceste?
* Što učiniti ako se svjetlo na semaforu promijeni sa zelenog na crveno dok smo na pješačkom prijelazu?
* Koliko je važna kaciga i odgovarajuća oprema pri vožnji bicikla?

Nakon teorijskog dijela, učenici su stečeno znanje primijenili na **praktičnom poligonu** koji je sadržavao pješački nogostup, cestu, autobusnu stanicu i pješački prijelaz. Cilj je bio demonstrirati pravilno ponašanje u stvarnim prometnim situacijama.

Za kraj, učenicima je prikazan video koji je dodatno naglasio važnost **pažljivog promatranja, ponašanja i poštivanja prometnih pravila i kulture**. Nakon toga, dobili su radne listove s pitanjima kako bi provjerili svoje razumijevanje i utvrdili naučeno gradivo.

Projekt je uspješno proveden i učenicima je dao vrijedne smjernice za sigurnije i odgovornije sudjelovanje u prometu. 🚸

[www.petrus-projekti.hr/skolski-projekti](http://www.petrus-projekti.hr/skolski-projekti)